ΓΡΑΠΤΗ ΕΡΩΤΗΣΗ E-3687/98

υποβολή: Michl Ebner (PPE) προς την Επιτροπή

(7 Δεκεμβρίου 1998)

Θέμα: Οδηγίες της ΕΕ για τη ρύθμιση των ξενοδοχειακών και συναφών επαγγελμάτων

Η ευρωπαϊκή εκπροσώπηση συμφερόντων των ξενοδοχείων, εστιατορίων και καφενείων, HOTREC, δημοσίευσε πρόσφατα το φυλλάδιο "150 κοινοτικά μέτρα για τα ξενοδοχεία, εστιατόρια και καφενεία". Το δημοσίευμα αναλύει πάνω από 150 οδηγίες λεπτομερώς, που είτε έχουν υποβληθεί ως προτάσεις είτε έχουν ήδη εκδοθεί από την Ευρωπαϊκή Ένωση και αφορούν τις καθημερινές δραστηριότητες των ξενοδοχείων, εστιατορίων και καφενείων στην Ευρώπη.

Τα τελευταία έτη ο αριθμός των σχετικών με τα εν λόγω επαγγέλματα οδηγιών έχει αυξηθεί κατά τρόπον, που είναι ιδιαίτερα αμφίβολο, εάν τα ενεχόμενα μέρη μπορούν να τις εφαρμόσουν και να συμμορφωθούν με όλες.

Υπό την προϋπόθεση ότι, υφίστανται περίπου 150 οδηγίες που αφορούν τα ξενοδοχειακά και συναφή επαγγέλματα και ότι ένας τόσο μεγάλος αριθμός ρυθμίσεων μόνο δύσκολα μπορεί να εφαρμοσθεί από τους ενδιαφερομένους, καλείται η Επιτροπή να ανακοινώσει εάν προτίθεται να μειώσει τις πολυάριθμες οδηγίες διαμορφώνοντάς τις κατά τρόπο αποτελεσματικότερο, με το να ληφθούν π.χ. συστηματικά και μέτρα μη νομοθετικού χαρακτήρα.

Απάντηση του κ. Παπουτσή εξ ονόματος της Επιτροπής

(29 Ιανουαρίου 1999)

Η ανακοίνωση της Επιτροπής "Λιγότερη νομοθεσία για καλύτερη δράση: Τα γεγονότα"(1) δείχνει ότι ο αριθμός των προτάσεων της Επιτροπής μειώνεται, ιδιαίτερα των νομοθετικών. Το 1997 είχαν υποβληθεί 16 νομοθετικές προτάσεις, έναντι 60 το 1990. Οι βελτιωμένες διαδικασίες διαβούλευσης εξασφαλίζουν σαφέστερες, απλούστερες και πιο προσιτές νομοθετικές πράξεις. Η επικουρικότητα και η αναλογικότητα, η ποιότητα έκδοσης, η απλούστευση(2), η κωδικοποίηση, η τροποποίηση και η ενοποίηση καθώς και η βελτιωμένη πρόσβαση στην ενημέρωση, η αποτελεσματική μεταφορά στην εθνική νομοθεσία και η κατανομή αρμοδιοτήτων αποτελούν τις κατευθυντήριες γραμμές που πρόκειται να ακολουθήσει στο μέλλον η Επιτροπή στο νομοθετικό τομέα.

Στην έκθεσή της "Επικουρικότητα και αναλογικότητα - κατανομή αρμοδιοτήτων"(3) που υποβλήθηκε στο πρόσφατο Ευρωπαϊκό Συμβούλιο στη Βιέννη (11/12 Δεκεμβρίου 1998) και διαβιβάστηκε, επίσης, στο Κοινοβούλιο, η Επιτροπή δίνει μια πλήρη ανάλυση της αρχής της επικουρικότητας και της αναλογικότητας και δείχνει τον τρόπο με τον οποίο εφαρμόζονται στην πράξη οι εν λόγω αρχές. Στην ανάλυση των προτάσεων που έχουν υποβληθεί από την Επιτροπή, η έκθεση τονίζει ότι το 35 % προέρχονται από διεθνείς συμφωνίες, το 25 % έως 30 % ασχολούνται με την προσαρμογή της ισχύουσας κοινοτικής νομοθεσίας, το 20 % ανταποκρίνονται σε συγκεκριμένα αιτήματα άλλων κοινοτικών οργάνων, κρατών μελών και επιχειρηματικών συμφερόντων, ενώ το 10 % σχετίζονται με νομικές πράξεις που πρόκειται να εκδοθούν βάσει των συνθηκών, όπως για τις γεωργικές τιμές και για τα πολυετή ερευνητικά προγράμματα. Η εν λόγω έκθεση επισημαίνει, επίσης, ότι η Επιτροπή αναθεωρεί τακτικά εκκρεμείς προτάσεις που δεν είναι πλέον απαραίτητες, ενώ 70 τέτοιες προτάσεις αναμένεται να αποσυρθούν.

Όσον αφορά τη δημοσίευση στην οποία αναφέρθηκε ο αξιότιμος βουλευτής, η Επιτροπή επισημαίνει ότι τα περισσότερα μέτρα τα οποία αναφέρεται ότι επηρεάζουν τον τομέα των ξενοδοχείων, εστιατορίων και καφενείων αναφέρονται γενικά σε επιχειρήσεις, και ο κατάλογος των μέτρων περιλαμβάνει όχι μόνο νομοθεσία αλλά και έγγραφα χάραξης πολιτικής, μελέτες, καθώς και κοινοτικά προγράμματα μερικά από τα οποία ευνοούν τον εν λόγω τομέα. Σχετικά με την επιχειρηματική πολιτική, η Επιτροπή λαμβάνει συστηματικά υπόψη τις επιπτώσεις που έχουν συγκεκριμένες νομοθετικές προτάσεις στις μικρομεσαίες επιχειρήσεις (ΜΜΕ)(4), και στο σχέδιο δράσης που ανέλαβε για την προώθηση του επιχειρηματικού πνεύματος και της ανταγωνιστικότητας(5), η Επιτροπή εξέφρασε την πρόθεσή της να ενισχύσει το ισχύον σύστημα για την αξιολόγηση του αντικτύπου στις επιχειρήσεις, το οποίο δημιουργήθηκε γιΌ αυτόν τον σκοπό.

(1) COM(98)345 τελικό.

(2) SLIM: Απλούστευση της νομοθεσίας για την εσωτερική αγορά. BEST: Task Force για την απλούστευση του επιχειρηματικού περιβάλλοντος.

(3) COM(98)1786.

(4) Βελτίωση της ποιότητας της νομοθεσίας στον επιχειρηματικό τομέα - Το σύστημα της Ευρωπαϊκής Επιτροπής για την αξιολόγηση του αντικτύπου στον επιχειρηματικό τομέα, Βρυξέλλες 1997, ΓΔ XXIII.

(5) COM(98)550 τελικό.